Tradičnú bodku za futbalovým rokom urobia v sobotu 8. decembra v hale SPU Nitra mužstvá zo štyroch najvyšších súťaží. Obhajovať prvenstvo príde FC Nitra, najlepší rok v histórii klubu chcú potvrdiť Zlaté Moravce, v spoločnosti najlepších sa ale budú chcieť ukázať vlastne všetci futbalisti. Čiernym koňom je určite Opava, hosť z Čiech sľubuje mužstvo v najsilnejšom zložení. Divák sa má na čo tešiť, okrem futbalu lákajú aj parádne ceny v tombole, napríklad originálny dres útočníka Chelsea Londýn Didiera Drogbu či digitálny fotoaparát.
Tréneri sa tešia, niektorí mimoriadne
Všetkých ôsmich trénerov zúčastnených tímov sme sa spýtali, s akými ambíciami a očakávaniami privedú svoje tímy v sobotu na palubovku haly SPU.
l Pavel Hapal, FC Nitra: "Na tradičný turnaj sa tešíme, okrem zraneného Šimončiča by sme mali byť viac-menej v kompletnom zložení. Súperov nepodceňujeme, ale ako správny obhajca prvenstva chceme zvíťaziť. Najviac si želám, aby sme si všetci zápasy v hale vychutnali a odišli bez zranení."
l Ján Rosinský, FC ViOn Zlaté Moravce: "Každý halový turnaj vnímam ako prínos pre technické zdokonalenie individuálnej schopnosti hráčov. Predstavíme sa aj s novými tvárami, uvidíme, ako sú na tom po rýchlostnej a technickej stránke. Sám som plný očakávania, ako sa nám bude v silnej konkurencii dariť, určite ale zabojujeme o popredné umiestnenia."
l Ladislav Totkovič, Duslo Šaľa: "Turnaj vnímam ako príjemné spestrenie zimnej prípravy, konkrétne ciele si však nedávame. Do veľkej miery budeme s najväčšou pravdepodobnosťou oslabení, lebo nás trápi maródka. Určite nebudeme v kompletnej zostave, ale dôležitá je v tomto prípade súťaživosť."
l Dušan Liba, Spartak Vráble: "Na vianočný turnaj v Nitre sa všetci tešíme, pretože ponúka možnosť konfrontácie s veľmi kvalitnými súpermi. Pre hráčov je to mikulášsky darček, našim prvoradým cieľom je schuti si zahrať. Samozrejme, radi by sme skončili čo najlepšie, ale dobre vieme, že futbal v hale je dosť špecifický. Vyslovených sálovkárov v mužstve nemáme, šancu dostanú všetci chlapci a káder by mal byť v kompletnom zložení."
l Tibor Meszlényi, DAC Dunajská Streda: "Na tradičný halový turnaj sa osobne veľmi teším, lebo už z vlastnej skúsenosti v minulosti dobre viem, že táto akcia má vysokú spoločenskú i športovú úroveň. V silnej konkurencii svoju kožu lacno nepredáme, možno sa v našom drese predstavia aj potenciálne noví hráči. Ako správni športovci pôjdeme do každého zápasu s cieľom vyhrať."
l Marián Süttö, FC Nitra B: "Tento halový turnaj vnímam pozitívne, lebo je vhodným spestrením na záver jesennej časti, bezpochyby sa na palubovku tešíme. Ešte neviem presne, v akom zložení nastúpime, prioritou je A-mužstvo, ale základ tímu budú určite tvoriť chlapci rezervy a príležitosť dostanú aj niektorí dorastenci. Bude to úplne iné ako na tráve, v tíme však máme technické typy hráčov. Pevne verím, že budeme súperom dôstojným partnerom a spravíme dobré výsledky."
l Jaroslav Kostoláni, ČFK Nitra: "Spomedzi všetkých zúčastnených mužstiev hráme v podstate najnižšiu súťaž, ale chceme určite skončiť lepšie ako minulý rok. Ideme sa do haly baviť futbalom a spestriť si decembrovú sobotu. Chlapci sa tešia na zaujímavú konfrontáciu s vyspelými súpermi, hlavne na nitrianske derby proti FC. Myslím si, že aj diváci si prídu na svoje, očakávam veľa pekných akcií a gólov."
l Jiří Neček, Opava: "Na turnaj do Nitry sa tešíme, čo obzvlášť platí v mojom prípade, pretože som dlho trénoval po boku Pavla Hapala, takže sa veľmi rád stretnem s mojím dobrým priateľom. Viem, že Nitra má kvalitný tím, a som presvedčený, že na turnaji sa stretne viacero dobrých mužstiev, ktoré ukážu divákom pekný futbal. Naším cieľom bude každopádne postúpiť čo najďalej a vyskúšať aj niekoľko mladých hráčov. Aj keď hala je odlišná od zápasov vonku, bude to pre nás určite cenná konfrontácia, v ktorej chceme Česko reprezentovať najlepšie, ako vieme."
Danová: "Výnimočná je atmosféra turnaja"
Už piaty rok je generálnym partnerom zimnej futbalovej fiesty Slovenská sporiteľňa.
Zaujímalo nás, aké očakávania pred sobotňajším prvým hvizdom v hale SPU má regionálna riaditeľka Slovenskej sporiteľne v Nitre Jozefa Danová.
Na tradičnom zimnom halovom turnaji sa zúčastnia nielen najlepšie tímy z regiónu, ale aj takmer 40 klubov z oblastných súťaží. Čo znamená pre Slovenskú sporiteľňu partnerstvo s týmto podujatím?
- Futbal i Slovenská sporiteľňa sa tešia obľube a dôvere svojich priaznivcov. Vianočný turnaj má v nitrianskom regióne výnimočnú atmosféru, nakoľko okrem športového zážitku ponúka súťažiacim aj divákom niečo navyše - príjemnú, už predvianočnú atmosféru, a pri takýchto podujatiach Slovenská sporiteľňa nechce chýbať.
Ktorému športu alebo klubu fandí Slovenská sporiteľňa?
- Fandíme všetkým čestným a svedomitým športovcom, či už jednotlivcom alebo tímom. Mnohokrát sa v športe stáva, že vynaložené úsilie v danej chvíli neprináša očakávané výsledky, ale sila bojovať ďalej, nevzdať sa a ísť vytrvalo za cieľom často s modrinami, si zaslúži obdiv a úctu - to platí nielen v športe.
S akými slovami by ste pozvali priaznivcov futbalu na turnaj do haly?
- V zimnom období je príjemné si vychutnať pekné futbalové momenty v teple športovej haly, či už aktívnym športovaním alebo povzbudzovaním. V predvianočnom období je to vhodný tip pre fanúšikov, ale aj celé rodiny - vidieť kvalitný dynamický halový futbal s peknými akciami a gólmi.
Blíži sa koniec roka. Čo by ste zaželali športovcom aj ich fanúšikom k Vianociam a do nového roka?
- Všetkým ľuďom dobrej vôle prajem vnútorným pokojom naplnené prežitie vianočných sviatkov a príjemné chvíle v kruhu blízkych. Nech rok 2008 nám všetkým prinesie pevné zdravie, šťastie a úspechy. Športovcom želám únik pred zraneniami a čo najlepšie umiestnenie v tabuľke. Divákom možnosť vidieť kvalitné športové zápasy, odohrané v duchu fair-play. Všetkým nech je život i šport radosťou.
PROGRAM TURNAJA
SKUPINA A
9.00 FC Nitra - ČFK Nitra
9.44 Šaľa - Dun. Streda
10.28 Šaľa - ČFK Nitra
11.22 FC Nitra - Dun. Streda
12.06 Dun. Streda - ČFK Nitra
12.50 FC Nitra - Šaľa
SKUPINA B
9.22 Vráble - FC Nitra B
10.06 FC ViOn - Vráble
10.50 Slávnostné otvorenie
11.00 Opava - FC Nitra B
11.44 FC ViOn - Opava
12.28 Opava - Vráble
13.12 FC ViOn - FC Nitra B
ŠTVRŤFINÁLE
13.36 A1 - B4
14.00 A3 - B2
14.25 A2 - B3
14.50 A4 - B1
SEMIFINÁLE
15.20 víťazi 1. a 2. štvrťfinále
15.45 víťazi 3. a 4. štvrťfinále
EXHIBIČNÝ ZÁPAS
16.10 Hapal tím - Tím osobností
O 3. MIESTO
16.45 porazení zo semifinále
FINÁLE
17.10 víťazi semifinále
Exhibícia s Hapalom a ďalšími lákadlami
Ako lahôdka popri ostrých súbojoch o Pohár Slovenskej sporiteľne sa do pozornosti fanúšika núka chutné exhibičné menu.
Jej najväčším ťahákom bude účasť Pavla Hapala, ktorý privedie na palubovky haly SPU svoj Hapal tím. Po boku kouča FC Nitra by mali nastúpiť trénerskí kolegovia Dušan Liba, Jaroslav Kostoláni, Tibor Meszlényi, Jozef Petráni, Marián Bochnovič, Michal Hipp, Jaroslav Dekýš, doplní ich exreprezentant ČSFR Peter Palúch a licenčný agent FIFA Milan Lednický. S viacerými hráčmi z tohto zoznamu sa Pavel Hapal kedysi stretal v súbojoch federálnej ligy. "Verím, že exhibícia bude príjemným spestrením pred vyvrcholením turnaja a divákom v nej ukážeme pekné kombinácie a hlavne góly. Dúfam, že budú tribúny plné," zaželal si tréner Nitry.
Na druhej strane v drese Tímu osobností sa predstavia viacerí muži, ktorí držia nad vodou šport v regióne - Marián Valenta, Jiří Magyar, Viliam Ondrejka, Ján Plandora, Marián Ďurovkin, popri nich manažér FC Nitra Peter Dedík, tréner béčka Marián Süttö, viceprezident Šale Ján Valent a tím doplnia futsaloví reprezentanti Slovenska Dalibor Repa s Milanom Pavlovičom. Šmrnc exhibícii určite dodá aj rozhodkyňa Zuzana Štrpková. Máme sa na čo tešiť!
Na fanúšikov čaká atraktívna tombola
V sobotu môže fanúšik odísť z haly SPU nielen s pekným športovým zážitkom, ale aj s nečakanou trofejou z bohatej tomboly. Vyhrať budete môcť naozaj zaujímavé lákadlá, posúďte sami:
l dres Didiera Drogbu z FC Chelsea s originálnym podpisom, lopta s podpismi hráčov FC Chelsea a ďalšie suveníry, venuje hráčsky agent Milan Lednický
l digitálny fotoaparát, venuje Recover.sk - Peter Micheľ
l dva lístky na Divadelný Silvester (viac na 11. strane)
l snehové reťaze, venuje Tirrenia s.r.o.
Okrem toho futbalové lopty a ďalšie hodnotné ceny. Ďalší dôvod, prečo v sobotu merať cestu do haly SPU.
Slávnostný nástup
Novinkou na sobotňajšom elitnom turnaji bude slávnostné otvorenie. Pred jedenástou hodinou si nastúpi na palubovku všetkých osem zúčastnených tímov, o slávnostný výkop sa postarajú Jozefa Danová a primátor Jozef Dvonč.
Doterajší víťazi
Elitná fáza sa hrá piaty rok:
2003 FC Nitra
2004 FC Nitra
2005 FC ViOn Zl. Moravce
2006 FC Nitra
2007 ???